google/wiki40b huggingface dataset:
Abatia

Abatia on pajuliste sugukonda kuuluv taimeperekond.

Levik

Abatia perekonna liigid on pärismaised Kesk-Ameerikas ja Lõuna-Ameerika troopika mägedes, Andides metsapiirist kõrgemal.

Välimus

Need on puud. Neil on vastak leheseis ning väga väikesed abilehed ja näärmed glandulae marginales lehealustel. Õiekattes on nii tupplehed kui ka kroonlehed; need on alusel tihedalt kokku kasvanud. Neil on palju niitjaid tolmukaid.
George Don (A General History of the Dichlamydeous Plants: Calyciflorae, 1832, lk 722–723): Linnaeuse süsteem: Icosandria, Monogynia. Õietupp lühikese, veidi vurrkannukujulise toruga, mille suu on kaetud arvukate karvadega; tupeserv neljaosaline; sagarad lantsetjad. Kroonlehti ei ole. Tolmukaid umbes 20, kasvavad välja tupetoru aluse lähedalt. Tolmukaniidid lamedad,

Kasutamine

Abatia rugosa lehtedest tehakse Peruus musta tinti.
Jakov Juzefovitš

Jakov Juzefovitš (12. märts/24. märts 1872 Grodno kubermang – 5. juuli 1929 Tartu) oli Venemaa sõjaväelane (kindralleitnant, 1917). Ta oli valgekaartlane.
Ta osales Esimeses maailmasõjas ja Vene kodusõjas.
1920 emigreerus ta Saksamaale, seejärel Poolasse ja Eestisse.
Jens Christian Skou

Jens Christian Skou (sündinud 8. oktoobril 1918) on taani keemik.
Ta lõpetas 1944. aastal Kopenhaageni ülikooli arstiteaduse alal ja sai 1954. aastal Århusi ülikoolist doktorikraadi. Aastal 1963 sai temast Århusi ülikooli füsioloogiaprofessor ja 1977. aastal biofüüsikaprofessor.
Aastal 1997 sai ta naatrium-kaalium-adenosiintrifosfataasi (naatrium-kaaliumpumba) avastamise eest Nobeli keemiaauhinna. Skou sai poole auhinnast; teist poolt jagasid Paul Boyer ja John Ernest Walker.
Uitru säär

Uitru säär on Ihasalu poolsaare tipus olev maasäär.
Säärel asub Ihasalu päevamärk.
Oleg Ljadov

Oleg Ljadov (29. jaanuar 1955 Tallinn – 11. aprill 2013) oli Eesti jalgrattur, triatleet, treener ja ettevõtja.

Isiklikku

Tema tütar Alexandra Elizabeth on modell.
Frederick Loewe

Frederick Loewe (10. juuni 1901 Berliin – 14. veebruar 1988 Palm Springs) oli USA helilooja.
Alates 1924. aastast elas ta Ameerika Ühendriikides.
Frederick Loewe on teiste seas kirjutanud muusika muusikalidele "Minu veetlev leedi" ja "Camelot".
Värvsus

Värvsus (ingl k chromaticity) on värviaistingut esilekutsuva kiirguse omadus, mille määrab ainult selle  kiirguse suhteline spektraaljaotus. Seega ei sõltu värvsus kiirguse intensiivsusest (valgustugevusest).
Värvsust saab matemaatiliselt väljendada Rahvusvahelise Valgustuskomisjoni (CIE) värvuskomponentidest lähtuvate värvsuskoordinaatidega x, y ja z, kusjuures x + y + z = 1. Sellest seosest tulenevalt on iga värvsus määratav koordinaatidega x ja y (z = 1 – x – y). Kui niiviisi arvutada kõigi puhaste toonide koordinaadid ja kanda need xy-tasandile, kujuneb kaarjas joon  – spektraalvärvsusjoon –  äärmisest violetsest (lainepikkus 380 nm) kuni äärmise punaseni (700 või 780 nm). Selle joone ja tema otspunkte ühendava nn purpurjoonega ümbritsetud pind moodustab värvsusdiagrammi (nimetatakse ka värvsuskolmnurgaks). Spektraalvärvsusjoonel on näidatud lainepikkuste skaala (nanomeetrites).
Värvsusdiagrammil on kõigile värvsustele vastavad punktid, sealhulgas ühtlasvalge jaoks koordinaatidega x = y = ⅓. Diagrammil on samuti kujutatud mustkiirguri värvsuste joon (Plancki joon), mille juures on absoluutse temperatuuri skaala (kelvinites).
Siesikai

Ajalugu

XIII sajandil rajati Siesikai linnus. Aastal 1441 mainiti esmakordselt Siesikai lossi, samal aastal ehitati selle juurde ka esimene kirik.. Sealsest alevist on esimesed teated XVI sajandi teisest poolest. Praegune kirikuhoone valmis aastal 1537 kohaliku mõisniku initsiatiivil. Alev sai turuõigused aastal 1748. XVIII sajandil läks Siesikai Radziwillide valdusesse.
Tsaariajal kasutati Siesikai kohta venekeelset nimekuju Сѣсики. Siesikai kuulus XIX sajandil Dowgiałłodele. Aastal 1943 sündis alevis Leedu majandusteadlane Julius Veselka. Nõukogude ajal oli Siesikai kohaliku sovhoosi keskasulaks.
Elmut Laane

Elmut Laane (31. märts 1928 Sadrametsa küla, Võrumaa – 24. oktoober 2001 Tartu) oli eesti arst (kardioloog) ja arstiteadlane.
Ta õppis Võru Gümnaasiumis. 1946. aastal ta arreteeriti Võrus süüdistatuna nõukogudevastases õpilasorganisatsioonis osalemises ning määrati karistuseks 10 aastat sunnitööd. Aastatel 1946–1954 viibis sunnitööl Vorkuta vangilaagris. Pärast vabanemist asus õppima Viljandi Meditsiinilisse Keskkooli, mille ta lõpetas kiitusega. 1964. aastal lõpetas Tartu Riikliku Ülikooli arstiteaduskonna kiitusega.
Aastatel 1964–1981 töötas ta Võru Rajooni Keskhaiglas. 1967. aastal kaitses ta Tartu Riiklikus Ülikoolis meditsiinikandidaadi teadusliku kraadi väitekirjaga "Hegglini sündroomist südame kroonilise liigkoormuse korral" (juhendaja Ülo Lepp).
1982. aastast töötas ta Tartu Riikliku Ülikooli sisehaiguste propedeutika kateedri õppejõuna, 1988. aastast professor. Aastatel 1992–1993 oli ta Tartu Ülikooli kardioloogia kliiniku professor, 1994. aastast emeriitprofessor.
Ta oli Eesti Endiste Poliitvangide Liidu liige ja Õigusvastaselt Represseeritute Rahvusliku Erakonna (hiljem Eesti Rahvusliku Erakonna) esimees.
Ta on maetud Tartu Raadi kalmistule.
Alexander Friedrich Woiwodt

Alexander Friedrich Woiwodt (1805 Maarja-Magdaleena – ? ) oli köster ja muusik.
Aastatel 1827–1834 oli Alexander Friedrich Woiwodt Maarja-Magdaleena Koguduse köster.

Isiklikku

Alexander Friedrich Woiwodt'i abikaasa Christine Helena Woiwodt (np Kürsa) sündis 1912. aastal. Lapsed Hermine Sophie Woiwodt ja Emilie Helena Woiwodt.
Malle Paalmann

Malle Paalmann (aastani 1960 Juusu, sündinud 14. septembril 1934 Lüganuse vallas Virumaal) on Eesti tehnikateadlane.

Elulugu

Malle Paalmann on kooliõpetaja tütar.
Lõpetas 1953 Pärnu 2. Keskkooli, 1958 TPI ehitusteaduskonna, 1962–64 aspirant, tehnikakandidaat (1967, TPI), väitekiri käsitles kooliruumide soojusolukorra olenevust välispiiretest. Oli 1965–67 TPI ehitusteaduskonna graafika kateedri assistent, 1967–68 ehitusökonoomika kateedri assistent ja 1968–70 vanemõpetaja, 1970–75 majandusteaduskonna töökaitse kateedri vanemõpetaja, 1974–92 dotsent, 1992–1997 tööteaduse õppetooli dotsent.

Teadustöö

Uurimisvaldkond: töökaitse ja ehitusökonoomika. Üle 40 teadustrükise, arvukalt õppemetoodilist kirjandust.
Tartu Ülikooli botaanika ja ökoloogia instituut

Botaanika ja ökoloogia instituut oli Tartu Ülikooli bioloogia- ja geograafiateaduskonna instituut.
See loodi aastal 1992. Instituudis oli 4 professuuri (loodud ühisprofessuuridena TA Zooloogia ja Botaanika Instituudiga. Instituut likvideeriti aastal 2007, mil ta läks Tartu Ülikooli Ökoloogia ja Maateaduste Instituudi koosseisu selle botaanika osakonnana.
Al-Hijra

Al-Hijra on moslemite püha; uue aasta algus islami kalendri järgi.
Al-Hijra on muharram'i kuu esimene päev. Märgistab aega 622. aastal (nn hidžra ehk hijra), mil prohvet Muhamed suundus Mekast Mediinasse ja lõi esimese islamiriigi.
Uusaastapüha ei ole islamiseaduse järgi ette kirjutatud püha ja sellega ei kaasne religioosseid rituaale. See on aeg, mil mõeldakse hidžra tähenduse üle ja tehakse plaane ning antakse lubadusi uueks aastaks. Koraan kasutab sõna hijra, tähistamaks olukorda, kust suundutakse halva asjade seisu juurest parema poole; seega on moslemitel al-hijra ajal hea mõtiskleda selle üle, kuidas usk aitab neil jätta maha halvad kombed ja püüelda parema elu poole.
Al-Hijra tähistab ühtlasi ka islami kogukonna algust, kus inimesi seob omavahel nende usk ja jäägitu lojaalsus Jumalale. Jättes maha omaenda hõimlased, näitas Muhamed, et perekonnasidemed on tähtsusetud võrreldes kohustustega Allahi ees.
Martin Pärn

Elukäik

Martin Pärn lõpetas Tallinna Kunstiülikooli disaini eriala 1990. aastal. 1993. aastal lõpetas ta Iiri Riikliku Kunsti- ja Disainikooli ning 1995. aastal Helsingi Kunsti- ja Disainiülikooli tööstusdisaini eriala magistriõppe.

Liikmesus

Martin Pärn kuulub Eesti Disainerite Liitu.
Boriss Slepikovski

Boriss Slepikovski (sündinud 7. septembril 1948) on Eesti alpinist ja arst.
Ta on ainus Eesti alpinist, kes on kahel korral osa võtnud ekspeditsioonist Džomolungmale Himaalajas ja üritanud selle tippu tõusta. Tema isiklik kõrgusrekord on 8500 m (saavutatud Dzomolungma nõlval 1998. aastal).
Kolmanda Eesti alpinistina (Jaan Künnapi ja Alar Siku järel) pälvis ta Eesti Punase Risti teenetemärgi.

Elukäik

Tema isa oli poola šlahta päritolu, ema pärit vene kaupmeeste suguvõsast.
Aastatel 1967–1969 oli ta sõjaväeteenistuses raketivägedes Rohuneemel. Ta on lõpetanud Krimmi meditsiiniinstituudi. Pärast instituudi lõpetamist  teenis ta Balti laevastikus allveelaeva meditsiiniteenistuse ülemana. Aastatel 1984–1987 töötas ta Alžeerias arstina.
35 aastat töötas ta Kallavere haiglas (1988. aastal valiti peaarstiks). Praegu töötab ta perearstina.
2009. aastal valiti ta Maardu linnavolikogu aseesimeheks.

Alpinism

Mägironimist hakkas ta harrastama 1976. aastal Tallinna Alpinismiklubi rajaja Boriss Naumovi õhutusel. 
1991. aastal võttis ta osa vene-eesti ekspeditsioonist Pamiiri, mille käigus tõusis ta koos kaaslastega Kommunismi mäetippu (7495 m).
Ta tõusis 1994. aastal Alpides Mont Blanci (4807 m) ja 1995. aastal Aafrikas Kilimanjaro (5895 m) tippu.

Tõusud kaheksatuhandelistele

1998. aasta mais võttis ta osa rahvusvahelise koosseisuga Venemaa ekspeditsioonist Džomolungmale (Eestist oli veel meeskonna koosseisus Aleksei Kovaltšuk). Tõus tippu ebaõnnestus mõlemal Eesti alpinistil: Eesti lipp jäi seekord üles viimata.
2003. aastal osales ta arsti ja ronijana Mägiekspeditsioonide Klubi korraldatud Eesti Himaalaja projekti raames Džomolungma ekspeditsioonist.

Maavärinaga Han-Tengri mäel

2004. aasta juulis–augustis võttis ta osa Jaan Künnapi juhtimisel toimunud Eesti ekspeditsioonist Han-Tengri mäetipule, kus 5. augustil 2004 toimunud maavärin põhjustas jää- ja lumelaviini. Hukkus 11 alpinisti. Laviini puhkemise ajal jäid Eesti ekspeditsiooni liikmed, sealhulgas Slepikovski, laviini alumisse ossa, kuid pääsesid õnnelikult ja organiseerisid laviinijäänute päästmistöid. Slepikovski andis päästetuile kohapeal vajalikku esmaabi.
Lilian Semper

Isiklikku

Tema isa oli kirjanik Johannes Semper, ema muusikakriitik ja -pedagoog Aurora Semper. Lilian oli kunstnik Adamson-Ericu õetütar.
Thomas Nagel (jalgpallur)

Thomas Nagel (sündinud 1956) on endine taani jalgpallur.
Tema karjäär algas AGF-is. Hiljem mängis ta ühe hooaja Inglismaa klubis Fulham FC.
Ta mängis 1981–1983 neli korda Taani jalgpallikoondises.
Kunda Lammasmägi

Kunda Lammasmägi on mesoliitikumi arheoloogiline leiukoht Lääne-Viru maakonnas Viru-Nigula vallas Linnuse külas.
See leiukoht on andnud nime Kunda kultuurile.
Manguš

Manguš (Мангуш) on alev Ukrainas Donetski oblastis Mokra Bilossaraika (Мокра Білосарайка) jõe ääres 127 km Donetskist edelas, Peršotravnevõi rajooni keskus.
Kümme väikest neegrit

Sisututvustus

Salapärane U. N. Owen kutsub Neegrisaarele (Varrak, 1994; alates 2008. aastast Sõdurisaar) oma majja kümme pealtnäha omavahel võõrast külalist. Peagi algavad salapärased mõrvad, mis kahtlaselt meenutavad tuntud laulusalmi ridu. Samal õhtul tapetakse esimene Sõdurisaare külaline, Tony Marston. Alguses peetakse seda enesetapuks, kuid kui mõrvad jätkuvad, saadakse aru, et see, kes neid sinna meelitanud oli, ei jäta enne järele, kui kõik on surnud.

Eestikeelsed väljaanded

Raamat anti eesti keeles välja 1994. aastal Varraku kirjastuses Mart Aru tõlkes pealkirjaga "Kümme väikest neegrit". 2008. aasta uusväljaandes oli pealkiri juba "Ja ei jäänud teda ka".
Meltssaarõ

Meltssaarõ (kirjakeeles varem ka Melsaare) oli küla Võrumaal. Küla jääb tänapäeval Suurküla alale. Kihelkondlikult kuulus küla Põlva kihelkonda. Küla kaotati 1977, mil see liideti Suurkülaga.
1744 on mainitud kohta nimega Dorf Meltsahr, 1798 Melzara ja umbes 1900 Мельсаре.
Heroiin

Tootmine

Heroiini toodetakse morfiini atsetüülimisel ning selle puhastamiseks kasutatakse mitmesuguseid mehaanilisi ja keemilisi meetodeid. Morfiini eraldatakse aga oopiumist, mis on unimaguna valmimata kupardest saadav kuivatatud piimmahl.
Umbes 87% maailma oopiumist pärineb Afganistanist. 2004. aastal kultiveeriti seal unimagunat 131 000 hektaril ning toodangu väärtuseks hinnati 2,8 miljardit USA dollari (näiteks 2003. aastal oli Afganistani seaduslikult saavutatud SKT seejuures ainult 4,6 miljardit USA dollarit).
Afganistanis tehakse küll suuri jõupingutusi moonikasvatamise vähendamiseks, ent näiteks 2010. aastal oli unimagunate kasvatamine lausa 6 korda tulusam, kui nisu kasvatamine ja see raskendab võitlust oluliselt. Samal aastal kultiveeriti Afganistanis moone 123 000 hektaril.
Teised suured oopiumitootjad paiknevad valdavalt Kagu-Aasias (Birmas, Tais, Vietnamis, Laoses ja Yunnani provintsis Hiina Rahvavabariigis). Veel kasvatatakse unimagunat Sinaloa osariigis Mehhikos ja Columbias. Kuni 2004. aastani oli Pakistan samuti üks suuremaid oopiumitootjaid.

Ajaloolist

10. augustil 1897 sünteesis Bayeri firma keemik Felix Hoffmann pajukoore toimeainest atsetüülsalitsüülhappe ja 11 päeva hiljem leiutas ta diatsetüülmorfiini – ühe morfiini derivaadi, mida peetakse esimeseks disainerdroogiks. See on sünteetiline narkootikum, turunimega heroiin. Heroiini kasutust reklaamiti peavalude, halva enesetunde  korral. Lastele soovitati heroiini anda  soolevaevuste või uneprobleemide korral.(Ohler, 23:2017)
Luftverkehr Friesland Harle

Luftverkehr Friesland Harle (lühend LFH) on Saksamaa lennuettevõte. Ettevõte asutati 1983. Ettevõtte keskus on Wangerlandis ja ettevõtte pealennujaam on Harle lennujaam.
Ettevõte teeb lende ka mitmesse Eesti lennujaama/-välja, nt Pärnu lennujaama, Ruhnu lennuvälja.
Vladimir Bogoraz

Vladimir Germanovitš Bogoraz (pseudonüümid Vladimir Bogoraz-Tan, N. A. Tan; 27. aprill 1865 – 10. mai 1936) oli vene antropoloog, keeleteadlane ja kirjanik.
Ta tegeles peamiselt Siberi põhjarahvastega (austava lisanime Tan sai ta tšuktsidelt). 1924–1936 oli ta Põhja Komitee juht, mis tegeles põhja rändrahvaste eluolu uurimise ning parandamise katsetega. Esialgu oli see tahe siiras (1920. aastate vabamad Nõukogude olud võimaldasid ajada ka mittekommunistlikku joont), kuid alates 1929 pidi ka Põhja Komitee alluma stalinlikule poliitikale ning sellest sai repressiooni tööriist. Bogoraz püüdis siiski kuni surmani põhjarahvaid soosida ning lõi mitmeid kirjakeeli (toona veel ladina tähestikuga). Bogorazi teooriad põhinesid lääne autorite töödel, mistõttu ta peale 1929. aastat sattus koos teiste Vene olulisemate etnograafidega põlu alla.
Peale tema surma saadeti Põhja Komitee kui "igand" Stalini käsul laiali.
Evald Teras

Evald Teras (20. detsember 1929 – 13. november 2009) oli eesti õpetaja, koorijuht ja koduloolane.
1949. aastal lõpetas ta Kärdla Keskkooli. 1972. aastal lõpetas ta Tallinna Muusikakooli koorijuhtimise eriala.
Aastatel 1949–1951 oli ta Lauka 7-klassilise Kooli õpetaja.
Ta oli Kärdla Keskkooli ajaloo- ja muusikaõpetaja. Aastatel 1997–2009 juhatas ta EELK Kärdla kiriku segakoori. Ta oli Erkki-Sven Tüüri muusikaõpetaja.
Ta tegeles ka Hiiumaa ajaloo uurimisega.
Ta oli Rudolf Tobiase Seltsi asutajaliige.
2012. aastal avati Kärdlas Pika ja Aia tänava ristil tema auks mälestuspink.

Isiklikku

Ta oli Tõnis Lukase onu.
Sarvikrästik

Levila

Nad elavad valdavalt Põhja-Aafrikas, Araabias ja Iraanis.
Amuuri leopard

Levila

Veel 20. sajandi alguses asustas Amuuri leopard Venemaa Kaug-Ida Primorje piirkonda, Hiina kirde- ja Põhja-Korea põhjaosa. Sajandi jooksul selle liigi arvukus vähenes drastiliselt ning 21. sajandi alguseks on teada, et Amuuri leopardi võib kohata vaid väikesel maa-alal Edela-Primorjes.

Välimus

Amuuri leopard on teistest leopardi alamliikidest kõige enam eristunud. Tema keha katab pehme ja suhteliselt pikk (seljal 30–50 mm, kõhu all 70 mm) kollakasoranž karvastik, millel on tumeneva keskosaga rosetid. Roseti suurus on 5×5 cm ja vahedega kuni 2,5 cm.
Isaste tüvepikkus on 107–136 cm, saba pikkus 82–90 cm ja kehamass 32–48 kg. Emasloomad on kergemad, 25–43 kg.

Elupaik

Amuuri leopard asustab mägitaiga piirkondi, kus seedermänni ja laialehiste puude segametsad vahelduvad nulumetsadega.
Johann Heinrich Henckel

Johann Heinrich Henckel (14. märts / 25. märts 1702 Rudolstadt, Gera lähedal – 15. veebruar / 26. veebruar 1753 Järva-Jaani) oli Eesti vaimulik.
Henckel sündis Rudolstadtis Gera lähedal (praeguse haldusjaotuse järgi Tüüringi liidumaal). Ta õppis (immatrikuleeriti 27. aprillil 1724) Jena Ülikoolis. Pärast ülikooli lõpetamist töötas ta koduõpetajana maanõunik Ungerni juures. Ordineeriti õpetajaks 28. augustil / 8. septembril 1734.
Oli aastatel 1734–1753 (kutsuti 7. veebruaril / 18. veebruaril 1734) Järva-Jaani Ristija Johannese koguduse õpetaja. Sai 6. juulil / 17. juulil 1742 Järva praostkonna abipraostiks, praostiks sai ta 4. veebruaril / 15. veebruaril 1743. Hooldas 1742. aasta alguses ka Ambla Maarja kogudust.

Isiklikku

Tema poeg Johann Christoph Henckel oli Risti ja Harju-Madise koguduse õpetaja, tema abikaasa Anna Catharine isa Johann Christoph Schwabe oli Ambla Maarja koguduse õpetaja, abikaasa vend Johann Heinrich Schwabe oli Kose Püha Nikolause koguduse õpetaja, abikaasa onu Peter Schwabe oli Paide ja Türi Püha Martini koguduse õpetaja.
Josefvatnet (Troms)

Josefvatnet ehk Josefvatn on järv Norras Tromsi maakonnas Balsfjordi vallas Storsteinnesist loodes ja Litlevatneti järvest läänes. Geograafilised koordinaadid on  69°16' N, 19°9' E.
Järve kõrgus merepinnast on 88 m. 
Pindala on 3,39 km², kaldajoone pikkus 10,13 km.
1983. aasta laskesuusatamise maailmameistrivõistlused

1983. aasta laskesuusatamise maailmameistrivõistlused olid 20. maailmameistrivõistlused laskesuusatamises, mis toimusid 20.–27. veebruarini Anterselvas Itaalias.
Simona Hariton

Simona Hariton (sündinud 26. juunil 1988) on Eesti modell.
Ta on budistliku maailmavaatega ja propageerinud taimetoitlust.

Isiklikku

Ta on modelli ja omanimelise modelliagentuuri omaniku Beatrice'i tütar esimesest abielust. Ta on olnud suhtes muusik Tom Valsbergiga, kellega tal on poeg. Koos Toomas Valsbergiga pidas ta ka rõivaäri Baraka. Praegu on tal suhe Jaan Tätte juunioriga.
Tättega on neil tütred Bibbi Zemfira ja Vivian.
Kopter

Ajalugu

Esimene helikopterilaadse masina põhimõtte visand omistatakse Leonardo da Vincile. 19. sajandi lõpupoolel tehti mitmeid kohmakaid katseid algeliste lennumasina konstruktsioonidega, millega sai juhitamatult teha mõningaid hüppeid maapinna kohal.
Sõna "helikopter" võttis kasutusele 1861 prantsuse leiutaja Gustave de Ponton d'Amécourt, kes demonstreeris avalikkusele väikest aurumasina jõul töötavat mudelit. Kuigi ta võttis esimesena lennumasinates kasutusele uudse metalli, alumiiniumi, ei suutnud tema mudel maapinnalt õhku tõusta.
15. aprillil 1877 katsetas Itaalia insener Enrico Forlanini veidi üle kolme kilo kaaluvat aurumasina jõul töötavat mudelkopterit. Kopteri rootorid pani pöörlema kahesilindriline aurumasin, mida toitis aurukatel. 
Ungari insener Ján Bahýl (rahvuselt slovakk) ehitas 1901. aastal sisepõlemismootoriga mudelkopteri, see tõusis poole meetri kõrgusele. 5. mail 1905 tõusis see 4 m kõrgusele ja läbis üle 1,5 km.
Esimese kasutuskõlbliku lennus juhitava helikopteri ehitas 1936. aastal Henrich Focke (1890-1979) Saksamaal. Henrich Focke ehitatud kopter Focke-Wulf Fw 61-ga saavutati lennukõrgus 3200 m, pikim lend üle 230 km lennukiirusega 120 km/h. Esimene seeria  helikopter Focke-Achgeli Fa-223 ehitati 1941. aastal II maailmasõja ajal Saksamaal, millele järgnes Fletner Fi-282 sari 1943. aastal.
Esimese tänapäeval levinud skeemiga helikopteri arendas ameeriklane Igor Sikorsky (1880-1972). Aastal 1939 ehitatud Sikorsky VS-300 oli esimene ühe põhirootori ja ühe sabarootoriga kopter, selle esmalend oli 1939. aastal.
Praegu on maailmas levinumad tuntud USA firma Bell Helicopters (eri tüüpi helikoptereid on kasutuses kokku umbes 21 000), Sikorsky, Mil, Kaman ja teiste firmade kopterid.
Kilingi-Nõmme muusikakool

Kilingi-Nõmme muusikakool on muusikakool Pärnu maakonnas Kilingi-Nõmmes aadressil Pärnu tänav 60. Kooli direktor on Endel Purju.
Kool asutati 1984.
Juhan Raude

Juhan Raude (sünninimi Juhan Vinberg; 5. juuli 1919 Anija, Harjumaa – 25. november 1984 Tallinn) oli eesti kultuuritegelane.
Enne Teist maailmasõda oli ta ÜENÜ Tallinna osakonna tantsija.
1950. aastal oli ta IV üldtantsupeo üks rahvatantsujuhte.
1950. aastatel töötas ta Eesti NSV Rahvaloomingu Keskmaja osakonnajuhatajana, hiljem Laulupeo Büroo töötajana.
Ta on maetud Tallinna Metsakalmistule.
Haeska mõis (Valjala)

Haeska mõis (saksa keeles Hasik) oli rüütlimõis Valjala kihelkonnas Saaremaal. Nüüdisajal asuvad mõisa maad Saare maakonnas Saaremaa ja Saaremaa vallas.
Mõis tekkis 1450. aastal kolmest vakusest (Konde, Metzküll ja Hauist) läänistatud maadest.
Aastail 1632–1791 kuulus mõis Nolckenitele, 1919 parun Erich Nolckenile.
1914. aastal kuulus mõisale 948,52 hektarit mõisamaad, 1013,63 ha talumaad. 1909. aastal kuulus mõis Kogula valda, 1939. aastal kuulus endine mõisasüda Valjala valda.
Mõisa peahoone on hävinud. Varemete põhjal on järeldatud, et see oli ühekorruseline puithoone võlvitud keldritega. Kõrvalhooned on enamikus hävinud või varemetes. Peahoone ees asus lihtne lehtpuupark.
History (telekanal)

History (1995–2008 The History Channel) on Ameerika Ühendriikide telekanal, mida omab A&E Networks. 
Kanal näitas algselt ainult ajaloolisi dokumentaalfilme ja -saateid, kuid hiljem hakati näitama erinevaid tõsielusaateid ja muud mitteajaloolist sisu. Mitmed teadlased, ajaloolased ja skeptikud on kanalit kritiseerinud saadete "Iidsed tulnukad", "UFO Hunters" jm tõttu, mida peetakse pseudoajalugu ja -teadust propageerivateks.
Reinhold von Ramm

Reinhold von Ramm (14./24. august 1665 Tallinn – 7./18. aprill 1755 Vihterpalu mõis) oli Eestimaa mõisnik.
Reinhold von Ramm sündis Padise ja Vihterpalu mõisniku Claus von Rammi ja Sophie Elisabeth von Lieveni pojana.
Ta teenis Rootsi armees, kus sai kapteni auastme, ning peale isa ja venna surma päris Padise ja Vihterpalu mõisad.
Rammide perekonnapärimuse järgi nuhtles vene keiser Peeter I Reinhold von Rammi oma kepiga, kuna viimane ei tahtnud Paldiski sadama tööliste jaoks riigile vilja müüa, vaid annetada. Ramm keerutas end raskest olukorrast välja ja nad leppisid Peetriga ära.
Peeter I jättis oma kepi Rammile, ning see oli perekonna valduses kuni Teise maailmasõjani.
Eesti kuritegevus

Eesti kuritegevus hõlmab nii Eesti era- kui ka avalikku sektori kuritegevust. 
2011. aastal nimetas EUROPOLi salakaubanduse ekspert Dr Gilly McKenzie Balti riike ja Kaliningradi Venemaa narkokaubanduse transiidikeskuseks.

Kuritegevuse dünaamika

Vastavalt 2008. aastal Suurbritannias avaldatud statistikale (perioodi 1991-2001 kohta) on kuritegude arv tõusnud 84%. 
Avastatud narkokuritegude arv on perioodil 1997-2001 tõusnud 21kuriteo/% võrra.
Pärnu Vallikäär

Pärnu Vallikäär on endisaegse Pärnu linnamüüri ümbritseva valli ja vallikraavi kääru koht. Tänapäeval on kunagine Luna bastion muudetud meelelahutuskohaks.
Käärus on muu hulgas amfiteatrit meenutav kontserdipaik.
Orientalism

Orientalistlik maaling

Kitsamalt maalikunstis tähistab "orientalism" 19. sajandi akademistliku maalikunsti voolu, milles kujutati eeskätt Lähis-Ida motiive.
Paelaid

Paelaid on Saare maakonda Saaremaa valda Saareküla küla alale jääv 4,65 hektari suurune saar (laid). Laiu rannajoone pikkus on 1,25 kilomeetrit.
Saare koordinaadid on 58° 25′ N, 23° 10′ E. Laid asub 3 kilomeetrit Saareküla rannikust kagus ja on kaetud rohttaimestikuga.
Paelaid kuulub Kahtla-Kübassaare hoiuala koosseisu ja on looduskaitse all.
Margarita Žernosekova

Margarita Žernosekova (sündinud 29. jaanuaril 1988) on Eesti jalgpallur (ründaja).
Opplandi vapp

Opplandi vapp on Norra maakonna Opplandi vapp.
See pärineb 1989. aastast.
Rohelisel vapikilbil on kujutatud kahte valget kevad-karukella, mis on Opplandi maakonna tunnuslill.
Sutlej

Sutlej (inglise Sutlej, tiibeti གླང་ཆེན་ཁ་འབབ (Langqên Kanbab), hindi सतलज (Satlaj), urdu ستلج (Satlaj)) on jõgi Lõuna-Aasias. Algab Kailase mägedest, seejärel murrab läbi Himaalaja. Tasandikule laskunult voolab valdavalt edelasse. Ühinedes Trimabi jõega, moodustab Panjnadi jõe.